राजवंशी भजन

Rajbanshi Hymns

Copyright © 2021 Mother Tongue Translators Society

Published by Mother Tongue Translators Society and Rajbanshi Translation Committe

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

राजबंसि भजन

भजन

जय होक इसु राजाडर

को: जय होक इसु राजाडर, मुक्‍तिदाताडर, उद्धारकर्ताडर

१. उहाँए हामाक माया करिए, क्रुसत हामार दुखला भोग्ले

पापेर गटे बान्धनला खलाए, हामाक उहाँए पाप से छुटाले

२. पापेर पुर्ना जिबनड बिस्राए, नयाँ जिबन ख्रिस्टत जिमु मुइँ

परमेस्‍वरेर प्रतिग्यालाक धरिए, ख्रिस्टेर दामालडत मुइँ बेरामु

आपुन थारे हामार बारि इसु

आपुन थारे हामार बारि इसु,

आपुन थारे हामार घर

थारे उठाल हामार पापेर भारि

आपुन थारे जिबनेर पर

बेला चलि गेइस्ले, देरि हइ गेइस्ले

बहुत पहिले से महरे बादे थार हए छिले

इसु महरे मयार कारने

जले मन्डले तुइँ भसेचित कियाँ रे

को: जले मन्डले तुइँ भसेचित कियाँ रे

डाकाए देखेक इसुइ नाअँड हात धरे उठाबे

१. आगु पाछु ढेउ उठेचे उपर से दुन पानि बर्सेचे

बेनेउरियालेर जिबन नाअँ तोर डुब्ते उठ्ते भास्ते जाचे

२. जिबनड नि दुखेर हाँरि इड फुलेर सुन्दर बारि

रङिन हबे जिबनडि तो धरिस जुदि इसु मालि

३. दया कृपा प्रभुर देखेक नाअँ दे डाकाचोक सुनेक

करुनार हातखान दिचोक सकत करे आल़ाए धरेक

४. चारह ति आन्धारे आन्धार हाराइचित तुइँ दिसा दुवार

इसुर पाए जाऩाक पाबो नि खाबो तुइँ ओझोट आर

५. ना कोहो कापालखान जला मुछेक रे तोर चखुर लोयला

दुखियार दुख जान्जाला भाइ प्रभुड माङेचे आल़ा

ठग्बो केतेक दिन रे बइरागि तुइँ

को: ठग्बो केतेक दिन रे बइरागि तुइँ छल्बो केतेक दिन

१. हाल फाल टाङाया दिलो, दिलो एकटि झला

आझि हेता काल़ि हता, क’लो मोक बेडला रे

बइरागि तुइँ क’लो मोक बेडला रे

२. हातत दिलो चिलिम चिटा देहात बस्त्र सादा

मनड मोर आल़ाउ काल धलो मोक कि दिए रे

बइरागि तुइँ धलो मोक कि दिए रे

३. कान फुकिलो पाटिपुटि बेनालो कपटि

घरे घरे माङिए बेराउ हारानु भकति रे

बइरागि मुइँ हारानु भकति रे

४. पिऩलो गालात माला बुद्धित दिलो ताला

देहात हनेक चिऩ चाक मुखत अनेक चिऩ चाक

बेनालो पागेला रे बइरागि मोक बेनालो पागेला

५. छरि दे भरमेर खेला ना कर इसुक हेला

भरम भेस फेकाया दे तोर, लाठि झला फेकाए दे तोर

एइड मुक्‍तिर बेला रे बइरागि तोर एइड मुक्‍तिर बेला

६. दामाल सत्य जिबन इसु जोति प्रभु इसु

जिबन पाबो अनन्तेर, जिबन पाबो प्रसस्तेर

बिस्वास क’ले आझि रे बइरागि तुइँ बिस्वास क’ले आझि

जिबनड मोर छट छे

को: जिबनड मोर छट छे (२)

एइड छट जिबनत मोर इसुडक उठाबार छे

१. फुलेर लाखा फुलिचे झम्रिए एक दिन पर्बे

सपनेर लाखा हाराए जाबे, आर नि घुरिए आस्बे

२. छियाँर लाखा दिन बछर मोर, सोय सोय करे जाचे

जिबन जाबे हाइँफुइँ करिते इसुक ना सेबिले

३. हे मोर अन्तर धन्यबाद कोर उहाँर नामेर जयकार

ना पिस्रा तुइँ ओरे प्रान मोर उपकारला उहाँर

४. उत्तम जिऩिस दिए रे मोर करेचे पुरन इच्छा

जामानिखान मोर चिल़ार लाखा करेचे उहाँए नयाँ

५. करेचे मोर पापलार छमा सङत करेचे रोगला

मुक्‍त केरचे नरक से मोक पिऩाचे मुकुट कृपार

कर जयजयकार परमप्रभुर गो

को: कर जयजयकार परमप्रभुर गो, कर जयजयकार इसुर

१. हे पृथिमिर लोकला प्रभुर गुनगान कर

मन खुलिए उहाँर जयजय कर

२. आनन्द हए उहाँर आराधाना कर

खुसि से गिदाते उहाँर आगुत आस

३. परमप्रभुडके परमेश्‍वर कहए जान

जाहाँए हामार क’ले सिर्जन

४. उहाँए हामार राजा हामा उहाँरे प्रजा

उहाँर पर्तिर हइ हामा भेडा

५. भजन गिदाते उहाँर दुवारखान दिए ढुक

एङनात ढुक उहाँर बाराइ कर्ते

६. स्तुति कर उहाँर जयगान कर

धन्यबाद कर उहाँर नामेर

मन तुइँ गुन गिदा रे

को: मन तुइँ गुन गिदा रे, मन तुइँ हाँसिए

मन तुइँ हाँसिए कुदिए इसुर गुन गिदा

मन तुइँ सुखते दुखते इसुर गुन गिदा

१. ओरे जेइदिन तलिकरहबे जिबन, गुनगान उहाँरे गिदाम

रहबार तलिक जेअँत रे मुइँ स्तुति प्रभुर कर्तेइ रहम

२. ओरे संसारेर सासकलार पर ना कर तुइँ रे भरोसा

एक दिन मरिबे आपुन, नि करिबे तोर रे रक्छा

३. ओरे जेइदिन अम़ार प्रनड जाबे, अइदिन माटित मेसाबे

अम़ार मनेर कल्पनाला अइदिनाए नस्ट हबे

४. ओरे याकुबेर परमेश्‍वरेर जाहाँए रे पाचे सहजोग

आर आसा कर्चे प्रभुत धन्य हए रे उड लोक

झुनझुनिया बलाए रे मुइँ

को: झुनझुनिया बलाए रे मुइँ

करु रे किर्तन, भजु रे भजन

१. इसुत नयाँ जन्म पाइनु, पाइनु सान्ति आसा

आझिकार जिबनत नि छे आर निरासा,

रे मोर नि छे आर निरासा

२. हइचु आझि बन्धन मुक्‍त, पाइचु स्वास्थ्य देहा

बिस्राम पाइनु मनत, इसु लिले बझा

रे मोर इसु लिले बझा

३. पापत छिले मोर जिबन, छिनु आन्धारत

पुजु मुइँ अनेक झनाक, बिना कोए आसात

रे मोर बिना कोए आसात

परमप्रभुडक तुइँ धन्यबाद कोर

को: परमप्रभुडक तुइँ धन्यबाद कोर, उहाँरे नामेर पुकार

जात जातेर लोकलार बिचत उहाँर कामलार प्रचार कोर

उहाँरे ताने गान कोर, उहाँरे स्तुति कोर

रे भाइला उहाँरे गुनगान कोर

१. उहाँर सक्‍ति कामलार बाखान कोर

उहाँर पबित्र नामेर गउरब कोर

परमप्रभुर खुजि कराला पाबे आनन्द

परमप्रभुर खुजि कोर, उहाँर सक्‍तिर खुजि कोर

निरन्तर परमप्रभुर खुजि कोर।

२. उहाँर अदभुत कामलार फम कोर

उहाँर मुखेर बचनलार फम कोर

हे उहँर दास अब्राहामेर बंसधरला

याकुबेर सन्तान उहाँर बिछाल लोकला

हामार प्रभुडए परमेश्‍वर, बचनला रहचे संसार भोर

प्रभुडर बचनला रहचे संसार भोर

आइ बाउ दादा भाइ

को: आइ बाउ दादा भाइ, छट बड बहिनि बाइ

इसु प्रभुर सुसन्देस सुन

कि हाय गो इसु प्रभुर सुसन्देस सुन

१. इसु संसारेर जोति, जोतिर राजत आस आझि

ओजोतत रहबन सदा काल

२. रोग चिन्ता बन्धन कस्ट इसुर नामत हबन मुक्‍त

मुक्‍ति दिबार इसुमात्र हए

३. गुनि मुनि मिथ्या जानि, इसु जिबनेर पानि

इसुक खाइले सदा तृप्‍त हए

४. तप जप गुन मन्त्र, एक दिन काले हबे नस्ट

अमर जिबन इसु भजिले पाए

५. दिबा निसि इसुक भज, परमप्रभुर जयजय कर

नामेर मइधे उच्च इसुर नाम

जानु तुइँ बड घरेर छयला

को: जानु तुइँ बड घरेर छयला, आर तुइँ सेस बेस पऱा लेखा

बृथा ना जाक जिबनड तोर, एइड मोर कामना रे मोर

एइड मोर कामना

१. घुरिलो रे दुनिया संसार, कामालो धन तुइँ आपार

नामेर बादे ओर हलो रे, नि पालो जिबनेर सार

२. धर्म कर्म भक्‍ति जोगेर गुमान करेचित किसेर

पुजा पाठत मुक्‍ति नि भाइ, गुरु इसुर चरन धरेक

३. मन दिया सुनेक रे तुइ, कहचु तोक भेदेर काथा

रङ रसत नस्ट हबो, नि पाबो तुइँ रे दिसा

४. मान्सिर जन्म एक बार हए, इसुर बिना जिबन खय

सान्ति आसा एइखान भुइत, पाबि तुइँ निसिचय

५. नाऩा लोकेर नाऩा काथा, सुनिले घुराचे माथा

गटे गाछला एके लाखा, देखिले फल जाचे चिऩा

केइसे जिमु मुइँ

को: केइसे जिमु मुइँ, तुइँ नि जाले मोर आगुति

इसु तुइँ नि जाले मोर आगुति

१. तहके छरिया इसु, बेराइस्नु मुइँ जाहाँर ताहाँर सङे

आझि इसु तोक चिऩिचु, (ले जा आपुनार सङे) २

२. तहके छरिया इसु, गिरिस्नु फेर आन्धरते उझुट खाया

आपुन हाते उठालो तुइ, (ले जा आपुनार सङे) २

इसु आस्बे प्रभु आस्बे

१. इसु आस्बे प्रभु आस्बे, आस्बे हामार गुरु

चल गे बाइ बहिनला सेबा कर्बा, बचन सुन्बा गे

२. साबुन लिए हातमुख धबन, आत्माड कि लिए धबन गे

३. भात खाए देहा बचाबन, आत्माड कि खाए बचाबन गे

४. इसुर सङे अमर जिबन छे, जिबनेर रुटि उहाँए गे

५. उहाँर सुर्कि दे हामाक धबे, पबित्र आत्मा पाबन गे

ओकि आइ गो मोर

को: ओकि आइ गो मोर, ओकि बाउ गो मोर

आगाया गेल मोर लखुवाल भाइला (२)

१. दिनकाल पुरन होल, नाम़िल इम्मानुएल

आदिर बचन ओगो (देहा हए नाम़िले) २

२. हातते सुगन्धित जिऩिस मनत लिए खुसि

बेतलेहेमेर गुवालि घरत (चल जाए देखि) २

३. खेलिया हाते आसिल नि उहाँए, लिए आसिल सुर्कि

बलिदान हबा आसिल (जेसे पाउ मुक्‍ति) २

४. महिमार मुकुट त्यागिल, त्यागिल सर्गेर आसन

अपमान सहबा आसिल, मुइँ पापिडर कारन

जाबार ते जाअ गो घुरिए

को: जाबार ते जाअ गो घुरिए फेर आसन गो

आस्राते चखुला मोर टाङाले रहबे

१. फुलला बुरु झम्रिए पर्बे, फम तम़ार आस्तेइ रहबे

सुनसान पहरतउ तम़ात सकलड ते हाँस्तेइ रहबे

२. फुलेर माला ना हए इखान, प्रमेर माला गाँथिचु

कधइ नि झम्रिबार हार गालात तम़ार पिऩाइचु

३. इसुड तम़ार सङे रोहोक, सिरत प्रभुर हात रोहोक

अगुवाइ सुरक्छा तम़ाक, उहाँर सदाए रोहोक

आस त जिबन इसुत पाबन

को: आस त जिबन इसुत पाबन, मनेर गर्ब गो त्यागि

१. नयन दुखत दिन काटालउ, हातेर धन पालाया गेलउ

आसा छे ख्रिस्टत खाटि

२. कि दिले पान्डा पुजारि, रितिथितिर चापन भारि

खुलिचे मोर चखु आझि

३. गुन मन्त्रत काहाँए तरिले, जाहाँए उहाँउ मर्ले

बुझिले काथा बुझा रे जाए

४. माटिर देहा माटि हबे, आत्मा प्रान उराया जाबे

देहा पामु ख्रिस्टेर मान्ति

दिनला गेल मोर एमन तेमन

दिनभुला: दिनला गेल मोर एमन तेमन बइसेर धन हारानु,

डुबेचे मोर जिबन बेला छाब्ले कुऩा पामु

ख: संसारत तुइँ दुइ दिनेर माटित तुइँ मेसाबो,

बिस्वास कर्ले इसुक आझि अमर जिबन पाबो

सुन रे दिनभुला तुइमनड खुला

दिनभुला: हारानु मुइँ धन सम्पति हारानु मुइँ बुद्धि

आन्धारत पइचु आझि, जामु कुन बिति

ख: इसुड सर्गेर मालिक सर्गेर धन तुइँ पाबो

आन्धारत नि रहबो आर ओजोत सदार पाबो

सुन रे दिनभुला ... ...

दिनभुला: रजपाटते जिबन गेले, नि छाबिनु मुक्‍ति,

इस्वरक ना दिखिया भाइ, केसे करिम भक्‍ति

ख: काहाँए देखिचे सर्ग नरक, काहाँए देखिचे मुक्‍ति

कामेर द्वारा इस्वर देख्बो राखले इसुत भक्‍ति

सुन रे दिनभुला ... ...

दिनभुला: पाप सागरत डुबाल छु भाइ हाराइचु मुइँ दिसा,

असान्तित दिनला काटाचु नि छे कोए आसा

ख: मुछिक रे तोर चखुर लोयला, कापाल नि तोर जला

मरिले तुइँ जिबन पाबो, जेअँतते भरोसा

सुन रे दिनभुला ... ...

यहोबा लखुवाल मोर

१. यहोबा लखुवाल मोर, नि छे कुछुर घटि (२)

थाकाबे हारा पर्तित ले जाबे सान्त पानिर ति

करिबे प्रान मोर नयाँ, धराबे धार्मिकतार डेगर (२)

आपुनार नामेर खातिर

२. यहोबा लखुवाल मोर, बेरालउ मृतुर छियाँत (२)

निर्भय रहम दुस्ट से तुइँ गो मोर सङे

सान्त्वना पाचु मुइँ तोर, लाठि आर लेदङला से (२)

यहोबा लखुवाल मोर

३. यहोबा लखुवाल मोर, भोजेर चउका देचे (२)

सत्रुर सम्मुखत मोर सिरत तेल ढालेचे

अइ तेलेर चुटेरे मोर बाटि बहे परेचे (२)

यहोबा लखुवाल मोर

३. यहोबा लखुवाल मोर, निस्चय भलाइ कृपा (२)

पाछु पाचु आसिबे हरेक दिन जिबनत

रहमु सदा काल मुइँ इस्वरेर घरत (२)

यहोबा लखुवाल मोर

सिंहासनत बिराजमान हामार

को: सिंहासनत बिराजमान हामार परमेस्वरेर प्रजा हामा

आस उहाँर करि भक्ति मान,

केधउ नि छर्बे उहाँए हामार हातखान

१. उहाँर सुर्कि दे धुवाल आर अख्लाल हामार पबित्र जाति

आदर प्रसंसार योग्य परमेस्वरेर हामा पुजारि,

आदि उहाँए अन्त उहाँए

आस उहाँर करि भक्ति मान,

केधउ नि छर्बे उहाँए हामार हातखान

२. झरि, धुप आर दुन बायाँरेर सामना करि आझि

नायाँ पबित्र महिमित स्वदेसत जाम काल़ि

बदलिलार उपार उहार देसखान

आस उहाँर करि भक्ति मान,

केधउ नि छर्बे उहाँए हामार हातखान

सुन्दर हबे आच्छा हबे

को: सुन्दर हबे आच्छा हबे, इसु राजार सर्गेर राजखान

देख्बा पाले आल़ाए केइसा आच्छा हलेतन

पिस्रानुतन संसारेर दुख कस्टला

१. केतेक पऱ्बन केतेक लिख्बन, केतेक धन कामाबन गो

आखिर सब कुछु छरिए एक दिन जाबन गो

२. दुख हबार काथा इड मनक कहचे सभाअ

मुछिए दिबे इला लोय पुग्ले हतिना

इसुर पाछुत मुइँ बेराबा धइचु

१. इसुर पाछुत मुइँ बेराबा धइचु

दुनियाखान त्यागिए क्रुसखान उठाए

इसुर पाछुत मुइँ बेराबा धइचु, मुइँ नि घुरिम (२)

२. आइड मोक बाउड मोक,

सभाउ मोक त्यागिए दिलउ

३. माटिर बेनाल मोर छन भरेर सरिर,

माटिते फेर नि मेसाबार तक

जल्दि आसिबे इसु राजा

को: जल्दि आसिबे इसु राजा (२)

सर्गिय सुतलाक सङे लिए,

मेघेर साबारित उहाँए आसिबे

हाल्लेलुया (४) मोर इसु राजाड फेर आसिबे

१. छट छट मोतिलाक बेचिए,

असल असल मोति किनेचे जेनङ

बिस्वास कर्बार हरेकटा लोकेर ताने,

सर्गेर राजखान हचे अइनङ

२. नुकाल गाऱाल धनला पाएने,

आप्नार गटे भुइखान बेचेचे जेनङ

किन्बार लोकटर ताने उखान बहुमुल्य भुइ,

सर्गेर राजखान हचे अइनङ

इसु डाकाचे साभाके

को: इसु डाकाचे साभाके (२) प्रेम से डाकाचे आप्नार राजते

इसु डाकाचे साभाके

१. हृदयखान तम़ार हातास हले, सक्‍ति छे तम़ार बादे

मुक्‍ति आर ओजोत छे तम़ार बादे, इसुर ठिना ल आझिए

२. सङत कर्बार रोगला तम़ार, सक्‍ति छे उहाँर सङे

तियार छे तम़ार मुक्‍तिदाता इसु प्रेम कर्बा सदा तम़ाके

ल सुन भइला सत्येर बचनला

को: ल सुन भइला सत्येर बचनला कहचि तम़ाके

गरिब आर धनि सभारे बादे जिबनेर पानि हए

इस्वरेर पुत्र आसिले धर्तित काहुँ नि चिऩिले

पापिलाक मुक्‍ति दान दिबा म’ले इड काथा

बुझ भाइ (रे)

१. माया आर मोह जिबारे तलिक संसारत दुइ दिनेर

धर्म आर कर्म सबे ब्यर्थ छे इड काथा बुझ भाइ (रे)

सिरत मुकुट काटारे पिऩिए चऱिले क्रुसते

पापिलाक मुक्‍ति दान दिबा म’ले इड काथा बुझ भाइ (रे)

२. बच्बा ते लोकट सधाए छाबेचे छाबेचे साहारा

पापेर कादत डुबाल छे लोकला एकटा छे किनारा

दामाल आर सत्य जिबन छे खाँटि ख्रिस्ट इसु प्रभुडत

बिस्वास करिए हे प्रिय भाइला जिबन ल इसुडत

एकबारेर जिन्गानि

को: एकबारेर जिन्गानि लिएने कि जाबन छरिए जाबन गो

जिबनड हेतिना अमर नि छे भाइ माटित मेसाबन

१. मरनेर बाद आरह जिबन दस्रा छे बिस्वासि साभार

बिस्वास करि ल प्रभु इसुडक

२. क्रुसेर कठोर मरनड सहबा प्रभुड आसिले

उहाँइ हामार पापला उठाए ले गेल

३. जाहाँए जाहाँए इसुर पर बिस्वास कर्बे, नास केधउनि हबे

पाबे निस्चय उहाँए जिबन अनन्तेर

भजि मधुर नाम

को: भजि मधुर नाम, प्रभु इसुर नाम

प्रिय प्रभु इसुडर करि आदर मान

भजु मधुर मान ... ...

१. सारा भुलोक भरेर पापिलाक,

इसुड मात्र कर्बे सुद्ध अम़ाक

उहाँर मधुर बचन सुन मन लागाए,

चऱाएने हृदयखान आल़ाए

२. उहाँए हामार बादे संसारत आस्ले,

हामार आत्मालाक अपार प्रेम क’ले

क्रुसत आप्नार कोख से सुर्कि बहाले,

धबा हामार पापि मनला

३. नरकखान से बड दन्ड कुछु नि,

जेइठा कधइ अघिन गन्धक घेराए नि

घुरि पाप से सभाअ चऱाइ ख्रिस्टटक मन,

खुसि से गिदाइ उहाँर भजन

इसुरे नाअँड इखान संसारत

को: इसुरे नाअँड इखान संसारत सभाके उद्धार

१. दुनियाते आसिए क्रुसते चऱिए, देखाले आप्नार प्रेमखान

आत्मा बचाबा सान्ति दिबा, इसु हले बलिदान

२. सर्गेर तलत मान्सिलार बिचत, आर कुनह नाअँ नि छे

इसुरे नाअँड इखान संसारत पापिलार कर्बे उद्धार

रिस्टट मोर गो मुक्‍तिदाता हए

को: ख्रिस्टट मोर गो मुक्‍तिदाता हए, उहाँए हए सङ पापिलार

सदा स्तुति होक प्रभुडर, आदर महिमा उहाँरे

१. इसुड संसारेर जोति हए, इसुड सर्गेर दामाल हए

इसुड तारनहार हए, पापिलार एक मात्र साहारा हए

२. त्यागिल इसुड सर्गेर सुख, उठाबा पापिलार दुख

दिले इसुड क्रुसत प्रान, कराबा पापिलार त्रान

रभुजि तोक गो कि चऱाउ

को: प्रभुजि तोक गो कि चऱाउ, मोर इड जिबन तहरे

धन्यबाद देचु मुइँ तोक सदा, स्तुति ले गो मोर से सर्बदा

१. तोर गो प्रेमखान अपार मोर पर प्रकट होल

मुइँ अधर्मि पापिडर अधर्म छेमा होल

बाराइ होक प्रभु इसुडर

२. इसुड राज करोक साबार हृदयत

चाहाचे ले जाबा जिबनेर दामालत

जल्दि आस प्रभु इसुडत

बेहान करे बुन्म दयारुपि बिहन

को: बेहान करे बुन्म दयारुपि बिहन

दिनअ करे बुन्म, सान नि हबार तक

धिरज से काम कर्म, फलेर आसा राखिए

आनिम खुसि से कामेर पुरा फल

कामेर पुरा फल (२) आनिम खुसि से कामेर पुरा फल

१. कस्ट सहे बुन्म, सास्ति खाए बुन्म

झरि आर जारअत रहम अटल

काट्बार खुना हामा पाकाल फल पाम

आनिम खुसि से कामेर पुरा फल

२. प्रभुर ख्रिस्टेर बादे कानिए हामा बुन्म

कस्टलाक देखिए ना हइ चन्चल

दुखेर अन्त हबे, इनामअ त आस्बे

आनिम खुसि से कामेर पुरा फल

बाऩाल जाबे, डाँटाल जाबे

बाऩाल जाबे, डाँटाल जाबे, पिटाल जाबे

इसुरे नाअँत, सुर्किर दुहाइ दे

सइतान आर ताहार सेनालार हार निस्चित छे

झिन्ज्रिला ठिङाबे, बान्धनला खसाबे

आप्नार लोकलाक छुटाबे, नासरतेर इसुड

आप्नार सक्‍ति से

सइतान आर ताहार सेनालाक पिटाए दुर कर्बे

इसुरे नाअँत -३ सुर्किर दुहाइ दे -२

सइतान आर ताहार सेनालार हार निस्चित छे

स्तुति होक प्रभुडर जयजयकार

को: स्तुति होक प्रभुडर जयजयकार

१. नि पिस्राम मुइँ उड हाल इसु ख्रिस्टेर

कलबरि नामेर पाहारखानत टाङाल प्रभुडर

हात आर ठेङला सुर्किए सुर्कि गटे देहाडत

करार बारि / दागरि

आल़ा मुइँ जान्नु याहाँर कारन मोर पापलाए छिले

२. नि पिस्राम मुइँ उड बचन कहाल प्रभु ख्रिस्टेर

कलबरि नामेर पाहारखानत गम्भिर भाबत प्रेमेर

छुवा रे तोर अधर्म पापेर कर्जाला मुइँ तिरि दिनु

उद्धार छे तोर ताने हेता जेइड मुइँ कामानु।

पिस्राउ जदि मुइँ गलगाथर

१. जिबनेर राजा प्रभु तुइँ महिमा होक सदा

पिस्राउ जदि काँटार मुकुटट तोर कलबरित मोक ले जा

को: पिस्राउ जदि मुइँ गलगाथर कस्टपुर्न तोर प्रार्थानाखान

पिस्राउ जदि तोर मयाखान, कलबरित मोक ले जा

२. छिलो जेइठा तुइँ थाकिए आर सर्गदुतट दिस्ले पाहारा

देखा प्रभु तोर कोहोबोर उड बिलाप करिम मह

३. दुखत मरियमड मासाला लिए गेले तोक चऱाबा

अनन्तरेर दानला मह लिए निक्लिचु तोक देख्बा /

खालिया कोहोबोरट महक देखा, कलबरित मोक ले जा

४. मन दे प्रभु मुइँ उठाबा पारु तोर ताने मोर क्रुसखान

गटे दुखला मोर ले लिलो धन्य मुइँ तोक कहम /

करिम जिबनेर दुखखान पार सक्‍ति दे गो तारनहार

गिदाइ ख्रिस्टेर गित

को: गिदाइ ख्रिस्टेर गित, सबकोए मिलिए प्रभुडर स्तुति

१. मनेर दोतारार तारला बलाए,

स्तुति महिमा गिदाइ मुक्‍तिदाताडर, आप्नार सृस्टिकर्ताडर

जयजयकार करि टानत टान दिए

२. हिन्सा आर दुस्मनिर जालखान चिरिए

एकतार ढेकात साभाक बाऩिए, प्रेमेर सन्देस दिए

कठिनाइलाक दुर करिए

३. आन्धार जगतखानेर ओजोत आर

माजा दिबार भाइला नुन हए, हामा नुन हए

क्रुसखान उठाइ साक्छि हए

स्तुतिर योग्य महिमार परमेस्वर

को: स्तुतिर योग्य महिमार परमेस्वर,

पापिलार गटेला पाप मेसाबे

तोर गो दर्सन पाएने अटल हए,

त्यागिए संसार धरिम मुइँ प्रभुडक

१. अन्धकारपुर्न छे इखान पापि संसार

सइतानेर चाल आर जालला छे हाजार

तोर गो दर्सन पाएने अटल हए

त्यागिए संसार धरिम मुइँ प्रभुडक

२. गिर्जिबार सिंहेर मान्ति दुस्मन गिर्जेचे

सागरेर छालेर मान्ति मनडक हिलाचे

तोर गो सक्‍ति पाएने अटल हए

त्यागिए संसार धरिम मुइँ प्रभुडक

३. दुनेर मान्ति सइतान चम्किबा आसेचे

कमजोर बिस्वासेर जँरखान हिलाचे

तोर गो चरनत बसिए अटल हए

प्रसंसा जयजयकार चऱाचु तहके

४. सर्गिय घरेर दर्सन मोक दे गो

फेर एकबार तुइँ नम़िए आसेक गो

आत्मार अघिन दे साभाक जागा गो

बिन्ति हामार इड ग्रहन तुइँ करेक गो

मोर जिबनड प्रभु तहरे

को: मोर जिबनड प्रभु तहरे,

मोर आसा खुसिला प्रभु तहरे

तहरे लोक हए रहबा पारु,

आप बिन्ति एइड मोर सदाकाल

१. मोर जिबनड हेनङ छिले कि झराल फुल

आन्धार हाराल आर भुले भुल

सुना सुना जिबनडत मोर नि रहए कुछु सार

मोर बादे रहए केबल हारे हार

मुइँ हुब जोस पानु, मुइँ हुस पानु

गटे पापलार छेमा इसुडत पानु

२. दामि दामि जिऩिस पातला जे कुछु छिले

मोर बादे उला गटला भार हले

जेइठा जेइठा छाब्नु मुइँ मुल्यबान काथा

कुछु नि पानु मुइँ हता, सदा हात खालिया

मुइँ सत्य जिबन आर सान्ति छाब्नु

इसुडक छरिए कोएठा पानु नि

हे भाइला पापि मनडक अख्लाया

को: हे भाइला पापि मनडक अख्लाया इसुडर ठिना जाइ

१. पिलातसट प्रभु इसुक कर्रा मार्बा दिले

क्रुसखान उभाएने कुरेनि भाइड इसुडक मदत कर्ले

२. सभाउ मिलिए प्रभु इसुडक काँटि ठुकि दिले

हामार सभार पापेर भारट इसुड उठाले

३. क्रुसखान से बहले लदि पबित्र सुर्किर

गटे पापिलाक उद्धार कर्बार एइड दामाल मुक्‍तिर

४. गलगाथा नामेर पाहारखानत बलिदान हले

हामार प्रिय प्रभु इसुड प्रान दान करि दिले

५. सुक्रेर दिनकार भाटि पहरे इसुड प्रान दिले

मृतु बिजयि प्रभु इसुड तिन दिनत उठिले

\

आझि काल़ि पाछुत कहए जिबन बेला डुबेचे

को: आझि काल़ि पाछुत कहए जिबन बेला डुबेचे

ख्रिस्टक बिस्वास कर्बार लोकला मरनेर बाद उठेचे

१. मोर हृदयेर नाऩा मुर्तिलाक ख्रिस्ट तुइँ हाटाए दे गो

तुहे मोर राजा तुहे मोर मालिक राज कर मोर मनत गो

बिगतेर दिनला ब्यर्थत काटानु आस्बार दिनला तोक देचु

इसुर प्रमेर काथाला साभाक गित गिदाए सुनाचु

२. संसारत मुइँ सधाए नि रहम, मुइँ एकटा प्रबासि हउ

मुइँ इड दामाल आर नि बेराम मुइँ एकटा यात्रि हउ

बिजयि ख्रिस्टेर सक्‍ति से मुइँ कामला मोर पुरा करिम

गटे कामला सेस करिएने मुइँ आप्नार देस घुरिम

जिबनेर कि गो भरोसा दुइ

को: जिबनेर कि गो भरोसा दुइ दिनेर जिबन खेलत

प्रभुडर स्तुति गिदाइ, इसुडर स्तुति गिदाइ

१. आसा करेचन ब्यर्थत, इला बिद्या बुद्धि धनत

लिएने घमन्ड मनत लाभ नि छे इड जिबनत

२. हे ख्रिस्टेर लोकला जाग, पापमय जिबनड त्याग

सर्गेर आसिस माङ प्रभुडर ताने जाग

३. करुनार सागर इसु, उहाँए हामार साहारा

प्रभुडर ठिना जाइ, प्रभुडर स्तुति गिदाइ

मन सुध कर्बा

को: मन सुध कर्बा इसुडर ठिन गेलन ने नि

ख्रिस्टेर खुन सुध हन ने नि

पुरा भरोसा इसुडत राख्लन ने नि

ख्रिस्टेर खुन सुध हन ने नि

तम़ा सुध हन ने नि, त्रानकर्ता इसुडर खुन दे खुन दे?

तम़ार मनड छेच्कारे साफ हल्कन ने नि

इसुडर अनमोल खुनते

१. सब दिन इसुर सङे बेराचन ने नि

उहाँर खुन दे सुध हन ने नि

इसुडर आनन्द तम़ा पालन ने नि

ख्रिस्टेर खुन दे सुध हन ने नि

२. ख्रिस्टट आस्ले नुआँला साफ रहत्कन ने नि

ख्रिस्टेर खुन दे साफ आर धग

तम़ा सर्ग जाबा तियार छन ने नि

ख्रिस्टेर खुन दे सुध हन ने नि

३. पापेर दाग लागाल बस्त्रखान फेकाए द

ख्रिस्टेर खुन दे सुध हए ल

पापि मनड धबार लदि बहचे

ख्रिस्टेर खुन दे सुध हए ल

आहा केइसा मधुर बचनला

को: आहा केइसा मधुर बचनला,

प्रभु दुवाल इला रचना

१. जेतेक जेतेक बचन मुइँ पऱेचु,

अतेक अतेक इच्छा मोर बाऱेचे

जेतेक जेतेक बचन मुइँ सुनेचु,

हतेक मन मोर खुसि से भरेचे

२. जेइबेला मुइँ पापत डुबाल छिनु,

आर आन्धारत मुइँ झापाल छिनु

प्रभुड नाअँ धरिए डाकाले,

आर खुसिर खबर मोक सुनाले

३. तुइँ मुइँ हामा सभाउ पापि छिन,

आर सत्य प्रभुडक नि चिऩिसिन

प्रभु आस्ले आप्ने सर्ग त्यागिए,

हामार बादे इसुड गेछा जुरिए

गाअँ बस्ति गुन्जाए द भाइ

को: गाअँ बस्ति गुन्जाए द भाइ, मुक्‍तिर एकटा गित गिदाए

सत्येर सन्देस कहि द ढिङढिङ सरे ढोल बलाए

१. पापेर स्रापलाक मेसाबा इसुड आसिले

लोकलाक नयाँ आसा दिबा सुर्कि उहाँए बहाले

सर्गेर केबारखान खुलिचे उहाँरे कृपा से

माया करिए पापि साभाक उहाँइ बचाले

बाताए द साभाक, बुझाए द साभाक, चेताए द साभाक

२. हारेर जिबन नि हए इड, आन्धार जगतत

बेमोलेर नि मान्सि कोए धर्तिर उपरत

छाब्ले जिबन उहाँए कलबरि पाहारत

कि मोल रहए भाइ हामार आप्नार नजरत

बाताए द साभाक, बुझाए द साभाक, चेताए द साभाक

खुसि इड मनते लिइया

१. हे परमेस्वर खुसि इड मनते लिइया, माङेचि सभाए मिलिया

इसुडक आदर करिबार इड घर बनोक गो तोक

पसिन पर्बार

को: खुसि इड मनते लिइया, माङेचि सभाए मिलिया

इसुडक आदर करिबार इड घर बनोक गो तोक

पसिन पर्बार

२. हे इसु प्रभु सुभेच्छा आर दानला हामार हबे पाछुत पुर्ना

कइना दुल़ालार सिरेर पर आसिस देगो तोर हातखान थया

३. हे पबित्र आत्मा तोर बास सदा गो रोहोक,

इड घरत सान्ति भरिया

धुप छियाँ आर दुख सुखते, हरेक दिन तोर डेगर देखाया

इसु धन्यबाद मोक पुज्बा

को: इसु धन्यबाद मोक पुज्बा नि लागे

आकास आर पृथिमिर आकृतिलाक

तुइँ मोक चिऩाए दिलो सत्य परमेस्वर काहाँए

१. पाहार लदि जङ्गल आर बदलिला तोर गो सृस्टि हए

केसे पुजु मुइँ तोर हातेर रचनालाक

तुइँ मोक बाताए दिलो आदि अन्त तुहे हइस

२. खानु केतेक कस्ट जिबनत मुक्‍तिर खुजिते

जेतेक कर्लउ धर्म नि छिले सान्ति आत्माडत

तुइँ मोक देखाए दिलो दामाल, सत्य आर जिबन काहाँए

हास्ते खेल्ते कहए द

को: हास्ते खेल्ते कहए द, संसारेर साभाक

धर्तिर बझाड उठाएले जाबा जन्मिल मुक्तिदाता

मान्सिर देहा लिएने गुहालि घरते-२

१. लखुवाललाक प्रथमे, दर्सन पाठाले किताड

दुतगन आसिए कहबा धरिल सानकार पहरे

तारनहार प्रभुड जन्मिचे दाउदेर नगरते

जाए देख तम़र प्रभुडक आप्नार नजर से

२. पुरुबेर ग्यानि गुनिला आकास देखिए बात करे

सानकार उड तारो देखिए खुसि हए उठिले

राजालार राजा जन्मिल कहए पात्ता लागाले

परमपिताडक मन खुलिए धन्यबाद चऱाले

मुइँ हउ मसिहि

१. मुइँ हउ मसिहि आर सदाए रहमु,

जबतक सुरुज आर नि चान डुब्बे

मुइँ हउ मसिहि दिमु गबाहि,

गटेखान संसार हाँसोक कियाँ नि

मुइँ हउ मसिहि छाप मोर पर उहाँरे,

उहाँइ क्रुसत आप्नार प्रान दिले

मुइँ हउ मसिहि केनङ खुसिर काथा,

उहाँए किन्ले मोक आर मुइँ उहाँर हनु

२. मुइँ हउ मसिहि केनङ इड काथा,

मुइँ पापि छिनु ताहँ बचि गेनु

मुइँ हउ मसिहि उठाए मोर क्रुसखान,

इसुर पाछुत मुइँ बेरामु

लाऱाइड छरिए सब कोए पालालउ,

मुइँ त दुस्टडर सङे लरिमु

मसिहर नाम लिए गटे पापलार पर

आत्मिक सक्‍ति से मुइँ जय पामु

३. मुइँ हउ मसिहि हेतिनकार यात्रि,

इखान दुनियाँ मोर नि हए घर

इड यात्रा मोर जल्दि ओर हबे,

दुख आर कस्टला से हमु दुर

मुइँ हउ मसिहि इड केनङ आसा,

कि इसुड फेर घुरिए आस्बे

लोकला हाँसोक जेतेक, इड एकटा भेद हए,

कि आप्नार सङे मोक ले जाबे

४. मुइँ हउ मसिहि इड केनङ गित हए,

कि मोर मनडत आझि उठ्ले

इड माजाक नि हए,

मतुन छेच्कारे मोर मनडत छे आत्मा उहाँरे

मुइँ हउ मसिहि कियाँ मुइँ डर खामु,

जदि मोर समयड चलि आस्बे

गिदाते गिदाते संसार मुइँ छरिम,

इसु ख्रिसटट मोक ले जाबे

ग्लो ... ओ ...

१. सर्ग से नाम़िए दुतगन गिदाचे इड बचन कियाँ

काहाँक देचे इड महिमा गिदाए गिदाए इड स्तुति गान

को: ग्लो ... ओ ... (३) रिया इन एक्सेल्सिस देओ

२. त्रानकर्ता नाम़िए आसिल बेतलेहेम गाअँत जन्मिचे

इड उहाँर हए अपार दया, आसि गिदाइ उहाँर स्तुति गान

३. हे भाइला खोब आनन्द हया, हामाउ हतिन जाइ आल़ा

गित गिदाते खुसि मानाते करि परमेस्वरेर गुनगान

देख भाइला (२) उद्धारेर दिन आसिचे

को: देख भाइला (२) उद्धारेर दिन आसिचे

इसुडर पर भक्‍ति राखिए, बिस्वास करिए

खुसि हबार देख दिन आसिचे

१. लखुवाल भाइला प्रभु हए कहएने छुवाडक चिऩि लिले

बेतलेहेम गुवालित चरनत परिए अबतार कहए मानि लिले

खबर हए पुर्ना, दुतगनेर आनाल काथाड सत्य हए

बिस्वास करिए इसुडक धर्बार साभार दरकार हए

२. जाहाँए जाहाँए माङ्ले ताहाँए ताहाँए पाले तुइँ आर

मुइँ रिक्‍त

कर्मेर चक्रत धर्मेर फिक्रित जिन्गानि होल तित

आप्नाके दिबा इसुडए केबल आसिले जगतत

एइड हए बेला भजिए इसुक डाकाअ आप्नार मनत

३. सारा जगतेर मालिक हए इसु, बुझ्बार उहाँए ग्यान दिले

गुहालित उहाँए थाक्ले, क्रुसेर पर चर्ल़े,

आप्नार उहाँए प्रान दिले

हाटाबा काल पापेर मइला आन्धार इखान जगतेर

बहएने आस्ले, क्रुसखान से आस्ले लदि उहाँर खुनेर

उठिए देख आकासत नयाँ तारो उठिचे

को: उठिए देख आकासत नयाँ तारो उठिचे

सुन भाइला बातासखान नयाँ सन्देस आनिचे

आनन्द से पुर्न छे, सान्ति से पुर्न छे

इसु राजार इसु राजा जन्मिबार

सुसन्देसट तम़ार हामार बादे हए

१. अन्धकारपुर्न जगतत जोति आनिल इसुड

निरास हामार जिबनत आसा आनिल इसुड

परमेस्वरट मानब रुपत संसारत आसिले

तम़ा हामाक बचाबा जगतत आसिले

२. लक्छहिन जिबनत लक्छ दिबा ख्रिस्ट आसिल जगतत

मरालाक जिबन दिबा प्रभु थाकिल नादते

दामाल, सत्य, जिबन उहाँए मानब हए आसिले

हामार मुक्‍तिदाता हए जगतत आसिले

आस भजन गिदाए पुजि

१. आसि भाइला आसि आनन्द कर्ते आसि

आसि सबे झना मिलिए बेतलेहेमत

जगतेर मुक्‍तिदाता जनम हइचे

को: आस भजन गिदाए पुजि (३) ख्रिस्ट प्रभुडक

२. हे बचन सनातन परमेस्वरेर पुत्र

प्रभु इसुडए ख्रिस्ट इम्मानुएल

आकुवारिर गर्भ से मान्सि हएने जन्मिचे

३. हे सर्गेर दुतला जयजयकार कर

परमेस्वरटक द सर्गत धन्यबाद

पृथिमित सान्ति मान्सिलार बिचत मिलाप

४. आमिन प्रभु धन्य हामार बादे जन्मिल

इसु सदा तोर गो नाअँड पुजोक

आदिर बचनड आप देहा हइचे

उहाँए हामार सृजनहार

१. यहोबाडर हामा जयजय करि, आनन्द से उहाँर सेबा करि

प्रसंसा कर्ते उहाँर आगुत जाइ, बाठे उहाके परमेस्वर कहि

को: उहाँए हामार सृजनहार, उहाँए हामार तारनहार

उहाँए हामार पालनहार, सुन्चे उहाँए हामार पुकार

२. उहाँर पर्तिर हामा भेडा हइ,

धन्यबाद दिते दुवारखान दे ढुकि

प्रसंसा कर्ते एङनात ढुकि, धन्य कहि उहाँर नाअँडक

३. यहोबाड माहान आर भाला छे, उहाँर करुनाखान सदा रहचे

उहाँर सत्यताखान पुस्तार पुस्ता अमर हए रहचे

मतुन काहाँर पर मुइँ बिस्वास कइचु

१. नि जानु मुइँ परमेस्वरट मोक प्रेम कियाँ देखाले

बा ख्रिस्टट कियाँ बचाले अयोग्य प्रानड मोर

को: मतुन काहाँर पर मुइँ बिस्वास कइचु

सेइड जानेचु आर निस्चित छु मुइँ

कि उहाँक जे जिमा दिचु राखिबे जतनेर साथ

२. नि जानु केसे मोक उद्धारेर बिस्वास दिले उहाँए

बा उहाँर बचनड पत्याएने मनत सान्ति पानु कियाँए

३. नि जानु केनङकरे आत्माड जगतेर पाप देखाचे

बा बचनद्वारा इसुडक प्रकट हामाक कराचे

४. नि जानु मुइँ मोर पर कि आस्बे प्रानड मोर जाबार आगुत

सहकाल देखिम ने आकाल देखिम, दुख हबे ने सुख

५. नि जानु मुइँ कुन बेला आर कुऩा इसुड फेर आस्बे

ने मरनेर बाद लागाल पाम ने पाम लागाल मेघते

माहान प्रभु अति उच्चते

को: माहान प्रभु अति उच्चते, सर्गेर दुतला करेचे तोर महिमा

हे प्रभु हामा तोर मन्डलि आराधाना करेचि तहरे

१. प्रमेर बड रहस्यखान महिमा गउरबेर त्यागखान

भबेचु क्रुसेर कस्टखान, अर्पेचु सर्बाङ्ग तहके

२. आसिले प्रभु हामार बिचते, साजाले मोर मन मुन्डिलडके

भरपुर छु भराल रहचु, आरह लगत जाबा चाहाचु

३. महिमा आदर आर धन्यबाद, सदा करेचु दन्डबत

तोर गो अपार उड प्रेमेर सागरत डुबेचु प्रभु मुइँ

एइला काथा आरह मोक सुनाते रोहोना रे

को: एइला काथा आरह मोक सुनाते रोहोना रे

ए ओ मोर भाइ

जेइला काथा ह आगुत मुइँ सुन्बा चाहिस्‍नु नि

आरह मोक बुझाते रोहोना रे ए ओ मोर भाइ

जेइला काथा ह आगुत मुइँ बुझ्‍बा चाहिस्‍नु नि

१. महरे बादे मरिस्‍ले नासरतेर इसुड कलबरि

क्रुसेर पर जिबनेर किताबत महँर नाअँ लिख्‍बा

इड काथात छे जँर रे भाइ, इड काथात छे जँर

२. बालु बालु खेलाते बालुर घर बेनानु दुन आसि जाले

बारा डर रे भाइ बाना आसि जाले बाडा डर

हडहड कटकट चाट्टानेर पर घर एइड काथा छे जँर

रे भाइ एइड काथा छे जँर

काटाकुटि झलझल करे

को: काटाकुटि झलझल करे, उँच नेम सलसल करे,

काल़िकार दिनला जेइनङ करे बिताइस्‍नु,

आझिकार दिनला इसुर सङे,

एइनङतिन सबेखुना रहु,

प्रभु तोर सङे बितातेइ रहु

काटाकुटि ....

१. महरे मायार कारन क्रुसेर पर चऱलो

आप्‍नारे सबे कुछुला महके दिलो

सँचिए देख प्रभु, तोर लाखा माया

बुझिए देखु प्रभु, तोर लाखा माया

एइनङति ....

कइना साजिबार रे भाइला

को: कइना साजिबार रे भाइला हइगेइचे बाडा देरि

बदलिरे साबारिते दुल़ा हइ गेइचे तियारि

कइना ....

१. अगमबानिला जाचे पुरा हते

बचनला से डाकाचे साभाके

कइना ....

२. भुँइचालेर ढोल बलाते

आकासेर साहानार फुकते

कइना ....

जागते रहि सबेखुना सबेदिन

को: जागते रहि सबेखुना सबेदिन

प्रभु इसु ख्रिस्‍टेर आगमन एकदिन

जय जय मानाइ सबेखुना सबेदिन

प्रभु इसु ....

१. दुइ झनाउ एके खेतत, काम करिलउ

एक झनाक लेजाबे हाँस्‍ते हाँस्‍ते

एक झना रहबे परिए

जागिले रहि ....

२. दुइ झनाउ एके ठिना, जाँत पिस्‍लउ

एस झनाक लेजाबे, एक झना रहबे

जागिले रहि ....

मोर सङे रिम झिमिया गेछा

को: मोर सङे रिम झिमिया गेछा

आन्धार घर कुछु ना जाए देखा

गेछा मुइँ उस्‍किबा चाहाचु

उल्टातेइ जऩाके आप्‍नाके देख्‍नु

मोर सङे ....

१. आन्धार घरे मुइँ हास्‍तानु

जेइसेइ लारिया पास्‍तानु

जेइखुना बाइबलखान पानु

उल्‍टातेइ जऩाके आप्‍नाके देख्‍नु

मोर सङे ....

२. गलत आसाए जिबन बिताइस्‍नु

आप्‍नाके मुइँ मुइँ कहिस्‍नु

जेइखुना बाइबलखान पानु

मोर सङे ....

दुवार खुल्‍बा इसुर ताने

को: दुवार खुल्‍बा इसुर ताने, कठिन कियाँ रे भाइला - २

हृदय खुलिए देख, आन्धार गटे हाराए जाबे

आन्धार गटे हाराए जाबे, आन्धार गटे मेसि जाबे - २

दुवार खुल्‍बा ....

१. कुऩा से आसिस्‍नु, कुऩा चलि जाचि

काहाँए बेनाइचे हामाक मानब जाति

हृदय खुलिए देख, आन्धार गटे हाराए जाबे

२. जेइठिना से आसिस्‍न, अइठिना जाबा पाम

जाहाँए बेनाइचे हामाक उहाँके लागाल पाम

हृदय खुलिए देख, आन्धार गटे हाराए जाबे

इसु आसिचे हामार बारि

को: इसु आसिचे हामार बारि २

गेइस्नु मुइँ त काँटाबारिरति २

(इसु डाकाए कहले महके,

जाइस्ना भाइ तुइँ एइ दामाल धरि) २

इसु आसिचे हामार बारि.......

१. कुऩा जाचिस भाइ तुइँ किला छाबेचिस

केत्‍नउ छाब्ले तुइँ देख्बा नि पाचिस

आन्धार घरे कि पाबो तुइँ , जिबनेर गित २

इसु आसिचे हामार बारि.......

२. कि सुनेचिस भाइ तुइँ किला बुझेचिस

केत्‍नउ बुझ्ले तुइँ बुझ्बा नि पाचिस

आन्धार घरे कि पाबो तुइँ , जिबनेर गित २

इसु आसिचे हामार बारि.......

३. इसु डाकाचे भाइ तुइँ घुरिए आसिजा

काँटाबारिरति आप कोएखुना ना जा

इसुर ठिना पाबो तुइँ , जिबनेर गित २

इसु आसिचे हामार बारि.......

फइसालार दिन आजकार दिन

को: फइसालार दिन आजकार दिन

कालकार दिन हए जाबे कि

तोर जिबनत पास्तालउ ताहुँ पाबो नि,

आजकार दिन इसुर दिन, पास्तापेर दिन

कालकार दिन पास्तालउ काहुँ पाबे नि,

१. (दिन बितिए जाबे रात बितिए जाबे,

एइनङति महिना बरस बितिए जाबे) २

ख्रिस्टेर बचन कोधोए बित्बे नि दादा भाइ,

आस इसुर पाछु जाइ

फइसालार दिन आजकार दिन........

२. (आकास बिति जाबे धर्ति बिति जाबे,

एइनङति चान सुरुज बिति जाबे) २

ख्रिस्टेर बचन कोधोए बित्बे नि दादा भाइ,

आस इसुर पाछु जाइ

फइसालार दिन आजकार दिन........

चउरास्ताए चाक्‍कल रास्ता

को: चउरास्ताए चाक्‍कल रास्ता रमझमिया दकान चारह पाके

डेग महरे घुरिए बेराए चउरास्तार आगे २

टाङनु मुइँ इसुडके फेर अइ क्रुसते २

१. बेराइस्नु मुइँ आन्धार गलिते,

इसु आस्ले जऩाक हए महरे ताने

इसुर पाछु छरिए मुइँ ताहुँ

डेग महरे घुरिए बेराए .....

२. मुइँ बेचाल दुनियार बाजारे,

छुटाइचे इसु राजा सुर्कि तिरिए महरअ ताने

इसुर पाछु छरिए मुइँ तेहुँ

डेग महरे घुरिए बेराए .....

नि जानिए तहरे बादे इसु

को: नि जानिए तहरे बादे इसु काँटाबारि कामानु

अइ काँटा से मुकुट बेनाए तहके पिऩानु २

नि जानिए .........

१. यरिहोरे दामालते तोक मारपिट करिए,

छिरछार करिए फेकाए दिबार लाखा

तिस टुक्रा चान्दिते प्रभु तोक

पक्राए दिबार लाखा, बेचिए दिबार लाखा २

नि जानिए .........

यहोबा डाकाचे

को: यहोबा डाकाचे, साभाके यहोबा डाकाचे

हृदय खुलि देगे तहर ठिना इसुड आस्बा चाहाचे

तहर बादे इसु आसेचे दरबाजाते २

तहर ताने तहर ताने

यहोबा डाकाचे........

१. परमेस्वरट दुनियाके, हेनङति मया कर्ले हामाके,

एकेडाअ बेटा उहाँर पापेर खातिर हामार सँपि दिले हामाके

हृदय खुलि देगे तहर ठिना इसुड आस्बा चाहाचे...

यहोबा डाकाचे........